**Obert el termini perquè els i les joves de 16 a 29 anys s’inscriguin al programa del SOC de primera experiència professional a les administracions públiques**

**El programa subvenciona la contractació d’unes 600 persones desocupades durant 10 mesos, mitjançant la modalitat de contracte en pràctiques**

Els i les joves d’entre 16 i 29 anys poden inscriure’s fins el 30 de juny, a les oficines de treball, al nou programa de primera experiència professional en les administracions públiques, que ha posat en marxa el Departament d’Empresa i Treball per mitjà del Servei Públic d’Ocupació de Catalunya (SOC). Amb aquesta iniciativa, el SOC subvencionarà la contractació d’unes 600 persones joves desocupades durant 10 mesos, mitjançant la modalitat de contracte en pràctiques als diferents departaments de la Generalitat i els seus organismes públics. El pressupost d’aquesta iniciativa és de 14,4 milions d’euros, finançats amb fons europeus MRR. Per territoris, els contractes es faran a la demarcació de Barcelona (446), Tarragona (60), Lleida (52) i Girona (25).

Per participar en aquest programa cal inscriure’s com a demandant d’ocupació a l’oficina de treball i indicar que s’està interessat en aquesta convocatòria. Els i les joves han de complir els requisits per formalitzar un contracte en pràctiques i tenir un títol d’educació superior, un cicle formatiu de grau mitjà o superior, o un certificat de professionalitat. El programa considera col·lectiu preferent les persones amb un grau reconegut de discapacitat igual o superior al 33%.

Pel que fa a la selecció, les oficines de treball facilitaran a les entitats contractants una relació de noms de les persones candidates que compleixen els requisits per a cada lloc de treball. A partir d’aquest llistat, l’entitat haurà de realitzar el procés de selecció. La incorporació dels i les joves als llocs de treball pels quals se’ls hagi seleccionat es farà com a molt tard el 30 de juny.

Es cobriran preferentment llocs de treball en tasques relacionades amb la transició ecològica i l'economia verda, la digitalització de serveis, la cohesió social (atenció a la dependència, intervenció amb col·lectius vulnerables i rehabilitació d'entorns i habitatge), així com el desenvolupament local rural.

Amb aquesta línia de subvencions, el Departament d’Empresa i Treball continua incidint en la incorporació de les persones joves al món laboral i en la millora de les seves aptituds professionals. L'objectiu d’aquest nou programa és facilitar, mitjançant un contracte de treball, l'adquisició de competències *soft* o transversals, així com d'habilitats socials i professionals (empatia, creativitat, treball en equip, capacitat d'adaptació, entre d’altres).

***Divendres, 20 de maig de 2022***